b'\n_START_ARTICLE_\nC-5 Galaxy\n_START_SECTION_\nGamyba\n_START_PARAGRAPH_\n1965 m. rugpj\xc5\xabt\xc4\xaf General Electric kompanijai pasi\xc5\xablyta sukurti variklius. Kadangi buvo planuotas bendras svoris 350 t ir keturi varikliai kiekviena turbina tur\xc4\x97jo i\xc5\xa1vystyti tuomet rekordi\xc5\xa1k\xc4\x85 180 kN gali\xc4\x85. 1965 m. spal\xc4\xaf Lockheed kompanijai, kuri jau buvo suk\xc5\xabrusi C-141, buvo u\xc5\xbesakyta pagaminti 115 l\xc4\x97ktuv\xc5\xb3, kuriuos oro paj\xc4\x97gos pavadino C-5A Galaxy. Konkurse dalyvavo ir Douglas bei Boeing kompanijos, ir nors Boeing pasi\xc5\xablymas vertinimo komisijos buvo \xc4\xafvertinantas kaip techni\xc5\xa1kai tobulesnis, Gynybos ministerija, vadovaujama Robert McNamara pasirinko Lockheed pasi\xc5\xablym\xc4\x85, nes kainos prasme jis buvo geresnis._NEWLINE_Pirmas s\xc4\x97kmingas bandomasis skrydis atliktas 1968 m. bir\xc5\xbeelio 30 d. Dobbins oro paj\xc4\x97g\xc5\xb3 baz\xc4\x97je D\xc5\xbeord\xc5\xbeijoje, pirmasis C-5A pagamintas 1969 m. gruod\xc4\xaf, o tinkamu naudojimui kariuomen\xc4\x97s vadovyb\xc4\x97s pripa\xc5\xbeintas 1970 m. rugs\xc4\x97j\xc4\xaf.\n_START_SECTION_\nPasaulinis rekordininkas\n_START_PARAGRAPH_\nSavo laiku Galaxy buvo did\xc5\xbeiausias pasaulio l\xc4\x97ktuvas, kur\xc4\xaf tik 1982 m. gruod\xc4\xaf pralenk\xc4\x97 soviet\xc5\xb3 Antonov An-124 Ruslan. Pastarasis l\xc4\x97ktuvas yra 6 m trumpesnis u\xc5\xbe C-5, ta\xc4\x8diau turi didesn\xc4\xaf sparn\xc5\xb3 ilg\xc4\xaf, gali skraidinti daugiau krovini\xc5\xb3 ir jo startinis svoris yra didesnis. V\xc4\x97liau, naudojantis An-124 baze, buvo sukurtas did\xc5\xbeiausias pasaulyje krovininis l\xc4\x97ktuvas Antonov An-225 Mrija.\n_START_SECTION_\nProblemos\n_START_PARAGRAPH_\nNuo pat prad\xc5\xbei\xc5\xb3 projektas susid\xc5\xabr\xc4\x97 su savikainos ir technin\xc4\x97mis problemomis. JAV spaudoje buvo teigiama, kad l\xc4\x97ktuvo poreikis sukurtas dirbtinai, tam kad aeorokosminei pramonei duoti mokes\xc4\x8di\xc5\xb3 mok\xc4\x97toj\xc5\xb3 pinigais finansuojamus milijardinius u\xc5\xbesakymus, kurie naudingi tik politikams ir kari\xc5\xa1kiams. Visa tai i\xc5\xa1sivyst\xc4\x97 \xc4\xaf did\xc5\xbeiausi\xc4\x85 u\xc5\xbesakym\xc5\xb3 JAV karinei pramonei skandal\xc4\x85._NEWLINE_Ambicing\xc5\xb3 reikalavim\xc5\xb3 \xc4\xafgyvendinimas pareikalavo toki\xc5\xb3 auk\xc5\xa1t\xc5\xb3 gamybos i\xc5\xa1laid\xc5\xb3, kad vieno Galaxy vieneto kaina nuolat augo \xe2\x80\x93 nuo pasi\xc5\xablyt\xc5\xb3 16,5 mln. iki 60 mln. JAV doleri\xc5\xb3 u\xc5\xbe vienet\xc4\x85. D\xc4\x97l to 1969 m. JAV oro paj\xc4\x97gos suma\xc5\xbeino u\xc5\xbesakym\xc4\x85 nuo 115 iki 81 l\xc4\x97ktuvo._NEWLINE_Galiausiai pirm\xc5\xb3j\xc5\xb3 l\xc4\x97ktuv\xc5\xb3 bandymai parod\xc4\x97, kad C-5 neatitiko jam kelt\xc5\xb3 reikalavim\xc5\xb3 \xe2\x80\x93 ypa\xc4\x8d skryd\xc5\xbeio atstumo esant pilnam pakrovimui. Paai\xc5\xa1k\xc4\x97jo, kad sparno keliamosios strukt\xc5\xabros dalys pagamintos per silpnos. Tai drasti\xc5\xa1kai paveik\xc4\x97 pakrovimo ir skryd\xc5\xbeio nuotolio charakteristikas bei privert\xc4\x97 atlikti ilg\xc4\x85 ir brangi\xc4\x85 modernizavimo program\xc4\x85, kurios metu sparnai buvo sukonstruoti i\xc5\xa1 naujo ir iki 1987 m. pakeisti visiems 80 C-5A._NEWLINE_Devintojo de\xc5\xa1imtme\xc4\x8dio prad\xc5\xbeioje JAV vyriausyb\xc4\x97 nusprend\xc4\x97 \xc4\xaftraukti \xc4\xaf JAV prezidento Reigano ginklavimose program\xc4\x85 dar 50 nauj\xc5\xb3 l\xc4\x97ktuv\xc5\xb3. Pagal \xc5\xa1\xc4\xaf u\xc5\xbesakym\xc4\x85 Lockheed prad\xc4\x97jo gaminti patobulint\xc4\x85 model\xc4\xaf C-5B. Pirmasis naujojo modelio l\xc4\x97ktuvo skrydis atliktas 1985 m. rugs\xc4\x97jo 10 d., visas u\xc5\xbesakymas atliktas nuo 1986 m. sausio iki 1989 m. baland\xc5\xbeio._NEWLINE_Lockheed nuo pat prad\xc5\xbei\xc5\xb3 be karinio band\xc4\x97 ie\xc5\xa1koti ir kit\xc5\xb3 \xc5\xa1io l\xc4\x97ktuvo panaudojimo sri\xc4\x8di\xc5\xb3, ta\xc4\x8diau nes\xc4\x97kmingai._NEWLINE_D\xc4\x97l \xc5\xa1i\xc5\xb3 aplinkybi\xc5\xb3 Galaxy l\xc4\x97ktuvams prigijo pravard\xc4\x97 FRED, Fantastic Ridiculous Economic Disaster akronimas (lietuvi\xc5\xa1kai ver\xc4\x8diant ma\xc5\xbedaug \xe2\x80\x9efantasti\xc5\xa1kai juokinga ekonomin\xc4\x97 katastrofa\xe2\x80\x9c). Oro paj\xc4\x97g\xc5\xb3 kari\xc5\xa1kiai l\xc4\x97ktuvus mieliau vadino Fat Albert (\xe2\x80\x9estorasis Albertas\xe2\x80\x9c).\n_START_SECTION_\nPanaudojimas ir perspektyvos\n_START_PARAGRAPH_\nI\xc5\xa1 viso pagamintas 131 C-5 tipo l\xc4\x97ktuvas, i\xc5\xa1 kuri\xc5\xb3 iki \xc5\xa1iol 6 sunaikinti per nelaimingus atsitikimus (\xc5\xber. lentel\xc4\x99 \xc5\xbeemiau). Jie naudojami Air Mobility Command (AMC), Air National Guard (ANG) ir Air Force Reserve Command (AFRC) misijose._NEWLINE_Nepaisant vis\xc5\xb3 technini\xc5\xb3 problem\xc5\xb3 ir dideli\xc5\xb3 i\xc5\xa1laid\xc5\xb3 C-5 Galaxy JAV karin\xc4\x97se oro paj\xc4\x97gose greitai pasidar\xc4\x97 nepakei\xc4\x8diamais, nes jais tiek karin\xc4\x97 technika, tiek kariai gali b\xc5\xabti greitai permesti \xc4\xaf bet kur\xc4\xaf pasaulio kra\xc5\xa1t\xc4\x85 (papildant kuru ore). Nuo XX a. de\xc5\xa1imtojo de\xc5\xa1imtme\xc4\x8dio prad\xc5\xbeios tokiems poreikiams vis daugiau prad\xc4\x97ti naudoti McDonnell Douglas (Boeing) C-17 Globemaster III, kurie u\xc5\xbe\xc4\x97m\xc4\x97 ni\xc5\xa1\xc4\x85 tarp C-141 ir C-5 bei daugeliu atvej\xc5\xb3 gali b\xc5\xabti panaudojami efektyviau ir su ma\xc5\xbeesn\xc4\x97mis i\xc5\xa1laidomis. 14 senesniojo A modelio l\xc4\x97ktuv\xc5\xb3 tarp 2003 m. lapkri\xc4\x8dio ir 2005 m. pabaigos nuskraidinti \xc4\xaf AMARC ir nebenaudojami._NEWLINE_Atlikus \xc4\xafrangos modernizavim\xc4\x85 ir pasta\xc4\x8dius naujus variklius Galaxy panaudojimas artimiausiais metais tik i\xc5\xa1augs. Rekonstrukcija turi padidinti Galaxy patikimum\xc4\x85 ir gyvavimo trukm\xc4\x99, d\xc4\x97l to jie tur\xc4\x97s svarb\xc5\xb3 vaidmen\xc4\xaf JAV karini\xc5\xb3 paj\xc4\x97g\xc5\xb3 strateginio oro transporto sistemoje. Pirmiausia 59 l\xc4\x97ktuvams, vykdant Avionics Modernization Program (C-5 AMP) nuo 2004 m. spalio bus pastatyta nauja elektronika. Po to l\xc4\x97ktuvai praeis Reliability Enhancement and Re - engining Program (C-5 RERP), kurios metu bus atnaujintos Lockheed Martin l\xc4\x97ktuvo elektronikos ir kuro sistemos.'